b"\n_START_ARTICLE_\nMonument a Evarist Arn\xc3\xbas\n_START_SECTION_\nHist\xc3\xb2ria\n_START_PARAGRAPH_\nEl monument est\xc3\xa0 dedicat a Evarist Arn\xc3\xbas i de Ferrer (1820-1890), banquer i financer catal\xc3\xa0, propietari de terres a Badalona, on tingu\xc3\xa9 una activa vida social. S'erig\xc3\xad en agra\xc3\xafment a l'activitat filantr\xc3\xb2pica d'Arn\xc3\xbas a la vila, defensor del llegat de Vicen\xc3\xa7 de Roca i Pi, mecenes de diversos badalonins, a m\xc3\xa9s de ser el creador de l'Asil de Sant Andreu, entre d'altres activitats. Segons \xc3\x80ngels Sol\xc3\xa0, Badalona fou m\xc3\xa9s afavorida pels llegats del banquer que la mateixa ciutat de Barcelona i, com era d'esperar, l'Ajuntament de Badalona va respondre erigint el monument \xe2\x80\x94abans ja l'havia nomenat fill adoptiu\xe2\x80\x94, tanmateix, evidentment, Arn\xc3\xbas era el representant dels valors de la burgesia._NEWLINE_L'est\xc3\xa0tua fou inaugurada l'11 de maig 1895, diada de Sant Anastasi, patr\xc3\xb3 de la ciutat. Obra de l'escultor Torquat Tasso i Nadal, fou constru\xc3\xafda en un costat de la pla\xc3\xa7a de la Vila, aleshores anomenada pla\xc3\xa7a del Duc de la Vict\xc3\xb2ria \xe2\x80\x94en honor al general Baldomero Espartero\xe2\x80\x94, al costat de la casa consistorial. El monument seria durant uns anys, un dels elements m\xc3\xa9s caracter\xc3\xadstics de la pla\xc3\xa7a, fins que fou desmuntat, durant la Guerra Civil, arran de la construcci\xc3\xb3 d'un refugi aeri al subs\xc3\xb2l de la pla\xc3\xa7a, que encara es conserva en l'actualitat, i que avui dia serveix de sala d'exposicions._NEWLINE_Badalona torn\xc3\xa0 i continua tenint un monument a Arn\xc3\xbas. Uns anys despr\xc3\xa9s de la guerra, el 1942, quan el n\xc3\xa9t del dedicat, Gon\xc3\xa7al Arn\xc3\xbas i Pall\xc3\xb3s, va donar a la ciutat una escultura de bronze del seu avi, que havia estat ubicada abans a la seu de la Banca Arn\xc3\xbas. Inicialment instal\xc2\xb7lada a la pla\xc3\xa7a de la Vila, el 23 de maig de 1943 l'Ajuntament decid\xc3\xad traslladar a la pla\xc3\xa7a del Doctor Niub\xc3\xb3, al barri de Casagemes, on continua ubicada actualment. La nova escultura \xc3\xa9s obra de Pere Carbonell. De l'antiga escultura, no se'n torn\xc3\xa0 a saber fins a l'any 2004, quan es trobaren restes del pedestal, que havia estat trinxat per reomplir o fer les parets d'unes cases al carrer de la Costa. Tanmateix, de l'est\xc3\xa0tua com a tal no se n'ha trobat cap resta."